**ՈՒՂԵՐՁ**

Սիրելի՛ շրջանավարտներ, շնորհավորում եմ բոլորիդ Վերջին զանգի խորհրդանշական օրվա կապակցությամբ:

Իհարկե, այս և նախորդ տարին իրենց տոնականությամբ զիջում են Վերջին զանգի մեր պատկերացումներին, սակայն վստահ եմ, որ տոնը յուրաքանչյուրիդ մեջ է:

Դպրոցական տարիները տոն են, որոնք միշտ մեզ հետ են. ոչ ոք չի կարող մեզնից խլել ո՛չ մեր գիտելիքները, ո՛չ էլ հիշողությունները: Հուսով եմ, դուք արել եք առավելագույնը, որ միայն բարին ու ճիշտը տանեք ձեզ հետ և միայն հաճելի պահեր թողեք հարազատ դպրոցի պատերի ներքո: Դուք արժանի եք լավագույնին հատկապես դժվարությունների այս թոհուբոհում, դուք պետք է գիտակցեք ձեր դերն ու կարևորությունը հայրենիքը ավելի հզոր ու զարգացած դարձնելու գործում: Չընկճվեք կյանքի և ոչ մի փուլում, հիշեք, որ դժվարությունները միայն հաղթահարելու և ավելի կանգուն դառնալու համար են: Հարստացրեք ձեր գիտելիքները օր օրի, երբեք կանգ չառնեք ու փորձեք դառնալ իրավագիտակից ու կարծրատիպերից զուրկ քաղաքացիներ:

Հարգելի՛ մանկավարժներ,

Շնորհակալ եմ ձեզ, որ հաղթահարեցիք բոլոր բարդություններն ու ամենածայրահեղ իրավիճակում էլ շարունակեցիք կրթել ու դաստիարակել մեր երեխաներին: Վստահ եմ, որ 2020-2021 թվականները բոլորիս ինչ-որ բան սովորեցրին, ու մենք վերանայեցինք մեր արժեհամակարգն ու հնարավորությունները:

Բարի՛ երթ, բարի՛ ընթացք բոլորիդ, թող խաղաղության երկնային ելևէջների ներքո անցնի ձեր ճանապարհը, թող ոչ մի պայքար անհաղթանակ չմնա, թող ոչ մի երազանք մտքում չսառչի, թող ոչ մի գաղափար չմնա թղթի վրա:

Շնորհավոր Վերջին զանգ:

Հարգանքով՝ Չարենցավան համայնքի ղեկավար Հակոբ Շահգալդյան